R E L A C I O N
PËR
PROJEKTLIGJIN “PËR SHPALLJEN E MORATORIUMIT 
TË GJUETISË NË REPUBLIKËN E SHQIPËRISË”

Projektligji “Për shpalljen e moratoriumit të gjuetisë në Republikën e Shqipërisë”, që paraqitet për shqyrtim dhe miratim, ka si qëllim vendosjen e kontrollit mbi aktivitetin e gjuetisë turistike e sportive në vend dhe menaxhimin e qëndrueshëm të llojeve të faunës së egër objekt gjuetie, dhe jo vetëm.

Ky projektligj propozon një masë drastike, por të domosdoshme e të nevojshme, në
mënyrë që të ndalohet humbja e mëtejshme e popullatave të llojeve të faunës së egër, tashmë në një mininum kritik, si dhe të mundësohet vendosja e kontrollit mbi

aktivitetin e gjuetisë, për shkak të:
· gjendjes së rënduar kritike të popullatave të faunës së egër gjatë dy dekadave të fundit, si pasojë e gjuetisë së pakontrolluar;
· pajisjes me armë gjahu dhe armë zjarri të një numri të madh personash;
· rritjes së numrit të gjuetarëve të huaj klandestinë në një kohë relativisht të
shkurtër, që përbën premisa për këtë gjueti pa kontroll;
· ushtrimit të gjuetisë së paligjshme gjatë gjithë vitit (edhe në periudhën dhe ditët e ndaluara për gjueti);
· presionit të lartë të ushtruar gjatë fazave të zhvillimit e shumimit të faunës së

egër;
· përdorimit në masë të mjeteve shfarosëse të ndaluara me ligi (drita, imitues,

ndjellës etj.);
· mungesës së theksuar të kontrollit nga institucionet e ngarkuara me ligj;
· nevojës për krijimin e infrastrukturës së domosdoshme për zbatimin e këtij ligji. 
Gjendja problematike e shqetësuese e kontrollit mbi gjuetinë është sjellë në vëmendje edhe nga Drejtoria e Përgjithshme e Policisë së Shtetit, në kuadër të zbatimit të detyrave të përbashkëta dhe masave të planit operacicnal “ORION”, zhvilluar në dimrin e vitit 2012.

Projektligji krijon mundësinë që të ndërhyhet menjëherë për frenimin e kësaj situate dhe të sigurohen premisat për përmirësimin e shpejtë të gjendjes.

Projektligji për shpalljen e moratoriumit të gjuetisë propozohet edhe në zbatim të një sërë detyrimesh (rezoluta, vendime dhe rekomandime) të konventave të fushës së mbrojtjes së natyrës, në të cilat Shqipëria është palë, si:
- 
Deklarata e Larnakës, si mesazhi kryesor i konferencës evropiane “Për vrasjen e

paligjshme, kapjen dhe tregtinë e shpendëve të egër”, mbajtur në Qipro, në korrik të vitit 2011, dhe rekomandimi 55/2011, i konventës së Bernës, i quajtur “Tolerancë zero për vrasjen e paligjshme të shpendëve”.

- 
Marrëveshja për shpendët e ujit euro-aziatike (AEWA), si dhe vendndodhja e Shqipërisë në të ashtuquajturën rruga e migrimit e Adriatikut (Adriatic Flyway) të shpendëve migratorë kërkon përdorimin e qëndrueshëm të rrugëve të migrimit të shpendëve ujorë për llojet dhe për ekosistemet që i mbështesin ato, për të cilin duhet të zbatohen masa të rrepta për eliminimin e vrasjeve të paligjshme.

Instituti gjerman EURONATUR ka evidentuar dhe ka prezantuar në disa takime ndërkombëtare faktin se në të gjithë zonën bregdetare të Shqipërisë ushtrohet në masë gjuetia e paligjshme, sidomos gjatë periudhës së kthimit të shpendëve migratorë për në vendet e tyre në Evropën Veriore.
Revista prestigjioze “National Geographic”, në një artikull të botuar në korrik të vitit 2013, jep alarmin për fenomenin dhe përmasat e gjuetisë së paligjshme në Shqipëri.
Gjithashtu, mungesa e zbatimit të ligjit për gjuetinë është theksuar edhe në progresraportet e Komisionit Evropian për Shqipërinë, 2011 dhe 2012, në të cilat theksohet se aktiviteti i gjuetisë së paligjshme në Shqipëri mbetet një problem që duhet adresuar.
Ky projektligj është në zbatim të programit të qeverisë, me synim që të përmirësojmë situatën nëpërmjet vendosjes së masave rigoroze, duke kontrolluar rreptë gjuetinë, si dhe duke ndaluar përdorimin e armëve të gjuetisë nga persona të
paautorizuar.

